amanoisuno/poetBack huggingface dataset:
明堂侍祠十絕  其九 楊簡 
千官移仗拱端門，一日鷄竿萬里春。湯網本疏民自格，要知家法在深仁。
明堂侍祠十絕  其一○ 楊簡 
肸蠁豐融富媼釐，班迴長樂奉愉怡。休嘉最易生安逸，翼翼當如未祼時。
妙庭觀 楊簡 
古人所棄今人慕，不謂蘇公亦世情。此話若教天上聽，定須笑倒董雙成。
慶元二年冬後圃蔬莖連理籬楊殊木同枝又蓏生連實東園橘亦并蒂一年四瑞 楊簡 
兄弟和氣與天通，連理蔬莖瑞鬰葱。造化神機非遠近，不當言異又言同。
句  其一 楊簡 
山禽說我胸中事，煙柳藏他物外機。
句  其二 楊簡 
萬里蒼茫融妙意，三杯虛白浴天真。
春辭 趙善扛 
碧落初明月未收，露華香滴杏梢頭。玉闌干外東風暖，人在重雲第幾樓。
瑞雲雀偈 趙善扛 
日日飛鳴宣妙旨，幻華起滅復何疑。可憐多少風塵客，去去來來只自欺。
麗人行 趙善扛 
桃葉山前宮漏遲，宮人傍輦持花枝。君王喜憑絳仙立，殿脚爭畫雙長眉。欲抱琵琶彈出塞，結綺臨春時事改。井邊忽見張麗華，忍聽後庭歌一再。
題大安鋪 趙善扛 
行役何時歇，崇安復大安。已驚橋壹線，更畏嶺千盤。過雨吹烟碧，近風落葉丹。僧閑吾每羨，今日共蹣跚。
句 趙善扛 
相思情不極，有夢到愁邊。
宣化堂 王聞詩 
聖主端居念遠民，盡將休戚寄斯文。時來宣化堂中坐，應念田中正苦辛。
題靈岩寺 趙善悉 
江南多名山，雁蕩最崒嵂。山中多古寺，靈岩渺無匹。天柱高摩雲，展旗巧障日。風榻卧石屏，霧窗涵卓筆。上有小龍湫，龍鼻清泉出。異哉諾詎羅，來此坐疊膝。我亦蕩中人，景象頗能悉。獨秀翫蒼翠，重臺聽蕭瑟。却穿水簾谷，衣襟寒慄慄。還入新月洞，意氣何飄逸。安期指瓜棗，羨門獻梨栗。飄瓦孰是非，臨歧置得失。平生方外遊，茲遊爲第一。謾登嶺三三，休跨盤七七。豈意山盡頭，時復有禪室。門並雙峰尖，路爽千榕密。觸石淺溪鳴，投林飛鳥入。傍人應笑我，觀山何時畢。笑話傍人道，恨我少登陟。作詩寄行役，吾非貪著述。
震山巖 羅克開 
身倚層巖興莫窮，若爲鬰鬰在樊籠。故人話別傷心裏，尊酒論文醉眼中。萬井疊鱗烟靄暝，一江如練水雲同。衛公慷慨風流在，却愧新詩力未工。
句 羅克開 
撫摩二字圭三復，公直一心衡不欺。
句 王遇 
不知何處雨，已覺此間凉。
浮遠堂 吳漢英 
天險東南限此江，支分暨水北爲陽。孤山不動嬰潮怒，客艇飛來說路長。檻外煙雲如出沒，坐中頃刻變炎凉。裴囘頓覺塵纓絆，一曲滄浪酬月光。
蕭尚書縱目樓 章穎 
深居無事即神仙，况閲丹經第幾篇。桂樹花開臨舊國，榴皮書字徹新磚。瓊書玉篆行將見，鐵畫銀鈎粲可鎸。他日功成昇舉去，願分餘庇及姻聯。
桃源觀 章穎 
繞館參天萬樹松，倚欄時見翠重重。一坰曉霧浮天外，半夜秋濤落枕中。莫雨斷猿愁羃歷，夕陽飛鳥度屏風。采苓欲問長生訣，只恐雲迷路不通。
送長子琳連州刺史入覲 章穎 
衝雪登長道，吾兒更勉旃。人常談作郡，汝且去朝天。身歷窮閭久，條陳正宁前。故人如問我，爲說病彌年。
句 章穎 
兩州南北護梅關，盡日人行石壁間。
妙庭觀 曾表勳 
小溪一曲繞山綠，虎遶龍蟠記丹熟。空想雲軿佩玉鳴，夜深屋角風吹竹。
題妙庭觀 魏仲恭 
九轉凡成吞絳雪，霓旌縹緲昇丹闕。瑶池因到阿母家，笑傲壺中閑日月。蟠桃一熟千年久，爲君持獻流霞酒。不應移種上林春，紅顔聊駐人間壽。回首桑田幾翻覆，世上黄糧猶未熟。暫來仙館拂塵埃，靜對吟風幾竿竹。
和孟東野韻 范偃 
散策欲薄暮，疏鐘猶殷牀。風煙函古趣，巖壑生幽香。仰首逼象緯，俯視渺川光。向來非突兀，幾成虎豹場。
和張承吉韻 范偃 
飛閣臨無地，巨區可平吞。高巖聳怪石，老木纏雲根。人散魚蝦市，帆歸葭葦村。每來豁塵慮，不妨頻款門。
句 高之美 
四郡甘棠清到底，一枝丹桂慶流芳。
妙法庵二首  其一 趙良佐 
乘興來遊古道場，遠村落日卧牛羊。暫能擺脫塵埃念，瓦鼎烟消柏子香。
妙法庵二首  其二 趙良佐 
蔓藤扶我過東岡，與客同登妙法堂。小院迴廊春已暮，茂林修竹夏初長。歸歟未辦買山計，健甚無庸却老方。都市山林總無累，此生此世底須忙。
句 陸世良 
七相聲名俱屬此，尚期他日更添君。
橫溪堂春曉二首  其一 虞似良  即景 田园
一把新秧趁手青，輕煙漠漠雨冥冥。東風染盡三千頃，白鷺飛來無處停。
橫溪堂春曉二首  其二 虞似良 
田塍常滿雨常餘，綠遍溪南我獨無。珍重天公不遺物，也分餘潤到菖蒲。
詩一首 虞似良 
一杯山茗雪花白，數片甘瓜碧玉香。但得心閒無箇事，人生何地不清涼。
消湖 虞似良 
野草閑花洞口春，碧潭如鑑凈無塵。江山好景携不得，漾入酒杯和月吞。
西樓 王亙 
西江橫玉虹，西山羅畫屏。荒城大如斗，此樓何崢嶸。炎嶺狀隴蜀，三州通蓬瀛。人烟幾村落，數點如晨星。誰識海一涯，好峰無數青。
次胡澹庵題挹翠軒韻 王亙 
西山排闥來，周遭自環翠。俗眼少見之，一覽忘世味。平生三徑心，盍早賦歸計。縱落塵土居，不與草木敝。公餘事幽尋，清風拂衣袂。最喜軒中人，所挹多爽氣。蓬蒿天地寬，萬境發詩思。白雲未能閒，時出過窗几。簷雨聽夜語，池草生春媚。山靈若相知，好風爲裂眥。餘光雖力挽，回次那得致。
題翠巖亭 王亙 
一壑盤蒼玉，峰巒尺五天。人間怪泉石，嶺外好山川。寺近鯨宵吼，林深犢晝眠。謫仙三百載，此樂有誰傳。
雲間閣留題壁間 張垓 
清江一曲抱村流，古柏千莖遶幽。天畔峰巒俱秀峙，壁間珠玉爛凝眸。遥觀細菊重巖下，共作携壺九日遊。回首家山白雲外，遽興歸思漫悠悠。
步同鄉張君垓壁韻 章崇簡 
當年杜老最風流，來往清江逸興幽。西蜀好山宜入畫，南龕佳景遠舒眸。民安暫得琴書樂，歲宴間爲麋鹿遊。記得鄱陽張子韻，白雲紅日共悠悠。
解印至大橋鋪寄邵陽父老 沈伯達 
已過長亭一舍寬，送行猶自挽征鞍。我無惠政蘇凋瘵，何事邦人淚不乾。
六月十七日夜寄邢子友 沈伯達 
暑雨雖不足，涼風還有餘。樂此城陰夜，何殊山崦居。月明蒼檜立，露下芭蕉舒。試問澄虛閣，今夜復焉如。
先寄邢子友 沈伯達 
作客今年樂有餘，邵陽岐路不崎嶇。山川好處欹紗帽，桃李香中度笋輿。欲見舊交驚歲月，剩排幽話說艱虞。人間書疏非吾事，一首新詩未可無。
句 傅晞儉 
千年飽服長生藥，三朵長簪不老花。
句 李賓 
自笑資中窮太守，每逢水竹便相親。
臨終頌 釋法慈 
無始劫來不曾生，今日當場又隨滅。又隨滅，萬里炎天覓點雪。
仙居洞 錢聞詩 
仙客神人幾度行，環山岌嶪似重城。有門不掩寒溪月，終日水流無盡聲。
嚴陵釣臺 錢聞詩 
無復塵勞夢，猶蒙故舊知。寧辭萬鍾祿，不負一綸絲。
文殊臺 錢聞詩  庐山
五臺山裏現文殊，人指此臺名似虛。正馬東峰有獅子，恐曾高跨入匡廬。
再榮檜 錢聞詩 
老檜中枯歲月深，外包一餘自成陰。能於箇裏知消息，不怕生身有死心。
湖舟 錢聞詩 
一島如蓬江面浮，行人遥指是湖舟。寂無檣艣艤沙岸，寧怕風濤不測憂。
蔡真人搗藥臼 錢聞詩 
一臼山根蚤暮樁，不知扶起幾羸癃。如言搗藥長生兔，應爲真人不桂宮。
虛白館 錢聞詩 
雙溪飛溜出三峰，後有幽巖虎嘯風。絕景要知虛白處，洞天別在一壺中。
杏壇 錢聞詩 
真人昇去寂無音，徒指空壇說杏林。講道雖非夫子惠，此心還是愛人心。
神林浦廟 錢聞詩 
廟奉神龍樂施錢，薛君矯首亦行天。爲霖遍澤一千里，感夢忽符三十年。盤饌勤勤禱祠客，桅檣戢戢待風船。我來三酹謝休德，馥郁金爐沉水煙。
相思橋 錢聞詩 
道術相忘過眼休，要將此意味莊周。橋邊莫起相思念，恐使遊人錯路頭。
瀑布 錢聞詩 
河漢遥分一派輕，望中渺渺白蛇形。誰教來自半天上，穿破千尋碧玉屏。
滴滴泉 錢聞詩 
不同瀑布瀉千山，數滴空餘坎井間。端是龍神閟珠味，故教滴滴與人慳。
天門 錢聞詩 
兩岫如門久不關，皆言此路出麈寰。山人笑道誰曾到，只有煙雲空往還。
次韻雲岫 錢聞詩 
超然物外一身行，野鶴孤雲寄此生。蓬戶晝關春色暗，松窗夜敞月華明。濛濛山影暝將曉，款款溪聲雨欲晴。曾識山南雲岫隠，方知寵辱莫吾驚。
上霄峰 錢聞詩 
傑出羌廬信不凡，一峰高入白雲間。秦皇不解升霄去，留得空名與此山。
朝斗石 錢聞詩 
先生禮斗望乾門，拜石千年今尚存。料得一心存七曜，四時同運紫微垣。
明月泉 錢聞詩 
團圓一井爲誰開，夜夜東隅月色來。釀得新醅飲佳客，分明蟾影浸金盃。
鵝池 錢聞詩 
逸少江州刺史歸，鸞溪溪上穴方池。此時鶂鶂已堪玩，不待山陰道士遺。
白龜池 錢聞詩 
僧義來庵穴一池，皆言池下有靈龜。色如玉白隠難見，那使武昌人得之。
鳳凰山 錢聞詩 
鳳兮未至德非衰，端爲漫山水去遲。翠竹成陰有新實，與君朝夕看來儀。
鶴鳴峰 錢聞詩 
一峰崷崒插長空，雲樹煙蘿氣蔚葱。洞府幽深無鳥雀，只聞仙鶴唳松風。
虎跡 錢聞詩 
淵明與虎兩相忘，虎至淵明在醉鄉。一嘯風生下山去，依然爪跡枕痕傍。
鸞溪 錢聞詩 
一溪高占翠嶙間，終日寒泉自往還。要看儀儀同類舞，惜乎不接鳳凰山。
卧龍潭  其一 錢聞詩 
長空匹練曳千林，來自幽巖幾萬尋。寄語神龍無久卧，爲嗔虐魃起爲霖。
卧龍潭  其二 錢聞詩 
山分巧石疊玲瓏，煙幕雲屏閟幾重。有竹參天長鱗角，欲陪高卧碧潭龍。
馬尾泉 錢聞詩 
短流色白燦瑶光，穿破山腰一株蒼。多少遊人來又去，從教袖裏有鞭長。
龍穴 錢聞詩 
丁君神靈斡天樞，一叱二龍遺戲珠。龍來求珠珠不與，吐下腥涎滿庭宇。僧繇畫柱真龍形，有龍來鬭風雷鳴。君篆靈符纔入鐵，龍走今存去時穴。予問此穴奚出龍，羽衣謂穴龍潭通。
甜苦笋 錢聞詩 
先生仙去擁霓旌，數宇猶存簡寂名。還向箇中真得味，從教甜苦笋邊生。
大夫松 錢聞詩 
秦皇昔上上霄峰，正恐行行憩此松。莫道大夫惟爵五，誤恩疑更有加封。
貞元杉 錢聞詩 
鶴去凄然一古杉，傲霜凌雪幾年間。若非一種靈根異，安得青青不改顔。
萬杉 錢聞詩 
嗟乎老子啟精藍，樹下藤蘿手自芟。遺愛不教終斷絕，山前山後長新杉。
二雙蓮  其一 錢聞詩 
薰風吹蓮塘，灼灼萬朶芳。中有并蒂出，翠幄眠鴛鴦。二橋鬌雲鬟，新浴香汗凉。老夫奚致哉，乃郡豐年祥。
二雙蓮  其二 錢聞詩 
氣和高厚格，珍符開地脈。匪禾匪禽魚，連枝比目翮。要先凈客呈，雙雙滿阡陌。今秋合穟禾，來春兩岐麥。
射亭 錢聞詩 
射圃亭開郡治東，欒城二詠紀元豐。品題一出大儒筆，觀者于今矍相同。
小閣 錢聞詩 
淒涼一閣睨高空，倚檻幽奇景莫窮。好是山腰抱松檜，一屏玉琢白雲中。
玉淵亭 錢聞詩 
路入棲賢步轉東，望中天末有雲從。不緣白石淵名玉，祇爲淵深有玉龍。
愛蓮堂 錢聞詩 
懿哉周濂溪，昔攬星江符。四時花卉多，獨以蓮自娛。公見太極初，學業周孔徒。如何心清浄，愛與釋氏俱。理是吾即爾，理非爾異吾。理與愛適同，彼釋我自儒。只疑牡丹時，貴客笑我愚。又恐菊花開，隠士斥我迂。彼此一是非，能問莊生無。坐看萬朵紅，翠蓋爭相扶。晚凉微雨來，亂落明月珠。
折桂新亭 錢聞詩 
面對三江背五峰，一亭屹屹睨其中。蓬萊弱水眼前是，不必思航大海東。
佚老亭 錢聞詩  庐山
膠膠朝路七書考，請紱星江恨不早。昔詫廬山心未然，今見廬山真是好。子卜子家廬山傍，龐眉鶴髮商山皓。老而欲佚不得佚，此佚由來錫穹昊。江聲山色紛亭前，溢架詩書對花草。心閑日月自舒長，此身到處蓬萊島。不妨留客醉幕天，浩歌大笑尊罍倒。寄言五峰盍定交，伴此一翁呼六老。
彭蠡門 錢聞詩 
何事何年敞此門，望中白浪湧山根。不知陽鳥攸居處，日落風高萬艣奔。
雲錦閣 錢聞詩  庐山
引目遥空碧玉屏，清風入座冷無塵。斗傍句得一仙客，昴入名存五老人。雲霧散收無限意，林巒生落幾番新。廬山景物絕天下，盍倒尊罍醉坐賓。
漱玉亭 錢聞詩 
有龍銜水下層霄，俯視浮屠潄海潮。浄倚欄干清耳目，笙篁聲裏落瓊瑶。
白鹿洞書院 錢聞詩  庐山
錫名有旨感皇明，百載荒基一日營。白鹿雖無歸洞迹，青衿猶有讀書聲。塵中講貫似難入，靜裏工夫終易成。孕出廬山真秀氣，寧無渭釣與莘耕。
登雲錦閣有感  其一 錢聞詩 
雲錦同梯得舊遊，旋供簾月泛瓊甌。莫言官事兼私事，五老峰前一醉休。
登雲錦閣有感  其二 錢聞詩 
五老峰前一醉休，長空目斷水雲浮。要將心地同山色，莫放煙嵐翳上頭。
登雲錦閣有感  其三 錢聞詩 
莫放煙嵐翳上頭，窮通皆樂我何憂。眼前有景且歡醉，百歲光陰水上漚。
醉書陳推官小閣 錢聞詩 
五老來從西洛山，三江去接東溟水。如何盡會此窗前，一引雙眸千萬里。
歸去來館 錢聞詩 
來兮歸去拂塵纓，引目家山一日程。柳菊知歸應改色，稚兒門候僕歡迎。
落星寺 錢聞詩 
望中呈一點，晃若出雲躔。隕石是何宿，到江知幾年。鐘聲昏曉嶼，帆影去來船。此景分河漢，有槎須問天。
疊石庵 錢聞詩 
行行疊石正新秋，山氣清凉老火收。雲出半天三五岫，江橫一水萬千洲。少休官裏文書冗，且向仙家洞府遊。白浪捲空瀾蠡岸，望中數點是歸舟。
耶舍塔 錢聞詩 
耶舍浮屠願力深，特烹生鐵鑄高岑。永教遐邇觀瞻者，盡發如來菩薩心。
折桂庵 錢聞詩 
李君館此舉明經，仕顯聲銷豈足榮。樹有菩提僧不命，却將折桂榜庵名。
題米元暉萬里長江圖 錢聞詩  长江 太湖
太湖水入霅溪寒，疊嶂連山幾萬般。此景古今無盡藏，總歸嬾拙一毫端。
獅子峰 錢聞詩 
文殊心死冷如灰，何日乘騎下寶臺。自得雄名威萬古，更無一獸下山來。
三峽橋 錢聞詩  庐山
生平有志在山水，得紱此邦非偶爾。行行白鹿書院來，小輿竹逕松陰裏。輕雷急鼓山前聞，飛梁截截水下噴。有如蛟龍捲滄海，怒氣直欲山前吞。勸客倚欄同把盞，低頭千夫眩雙眼。自非建始决金隄，端是晉陽徹三板。手摩題石苔蘚斑，駐看未飽不忍還。誰能挽之出廬山，一洗塵俗清人間。
句 錢聞詩 
今君試看錫山碑，天下何泉居第一。
園鶴 游九言 
擲米不盈掬，羣雀下階除。昂昂圃中鶴，飯糗不可呼。嬉翔白雲外，飲啄青山隅。日淡烟水鄉，風曬翎羽舒。羣雞汝自況，乘軒我何拘。秋原忽清唳，杳杳聞碧虛。志士甘水菽，三四羞猿狙。寄語飛鳴侶，悠悠差自如。
烏鵲 游九言 
鴉烏鳴屋山，平生不爲惡。乾鵲噪庭樹，一世常牢落。安有无妄福，凶災或無作。身貧乏名譽，屋漏無愧怍。春風拂茅簷，聽汝相嘲謔。禍福心悠悠，曲肱常自樂。
聞蟬 游九言 
悄悄山郭暗，故園應掩扉。蟬聲深樹起，林外夕陽稀。
秋雨歎 游九言 
戊午七月陰氣寒，重雲低濕天漫漫。高簷流瀉下簷溢，旅人愁絕居人冤。市井滂沱豈足計，老農涕泣猶辛酸。兩年巨川舟楫亂，田萊風過生微瀾。會稽湧溢鑑湖水，黄岩移徙陶家山。積骸荒溝如敝屣，餘生骨立皮膚乾。秋來黄雲蔽滿野，瘦妻弱稚期朝餐。誰知造化不可料，恩加魚鱉嬉禾田。日光弗覩動逾月，瓦鳴晝夜愁珊珊。安得長梯掃氛翳，雲漢萬里清光還。腐儒撫事泥災變，頻搔白首空𩯮𩯮。
遇雨 游九言 
一雨摧時節，微凉暑氣通。天青雲澹薄，山迥日空濛。聽訟多餘暇，韋編足細窮。却慙爲宦拙，閒處得秋風。
暮春 游九言 
已過清明穀雨天，燕忙鶑嬾蝶蜂翾。風和日暖才三月，花落春歸又一年。得意自應談事業，有懷誰肯卧林泉。荷鉏带月行歌處，付與孤蹤百世傳。
夜色 游九言 
夜色正幽悄，夢回常自悲。悠悠節物改，冉冉心事非。兒嬉意不足，搔首忽成絲。炎寒扇洪罏，橐籥日煎治。冥鴻戲雲路，蝸蠅蝕昏卑。功名難力致，志勉與心期。旦晝多營營，至此盍停思。誰能澄夜氣，一息存端倪。五更百慮起，嘹嘹聽啼雞。
新作盆池戲書 游九言 
瓦盆片石壘青蒼，興入湖山寄小窗。細看纖鱗無限樂，不妨斗水學西江。
引鏡 游九言 
引鏡忽自照，山野良足嗤。定無貂蟬冠，罩此麋鹿姿。寒饑走世路，鬚髮罥蠶絲。歸來頻自嘆，久別舍前溪。輸與傍鄰子，釣舸弄漣漪。空懷萬卷富，共歎三綱欹。秋原山杳杳，脫葉風披披。早路已相失，好取桑榆西。
聽鄭三彈雙韻子歌 游九言 
寒窗積雪生虛明，玉壺風折層簷冰。朱霞秀色妙公子，理絃燈下聲亭亭。遊絲兩兩掛孤月，雙聲應手無留停。月寒照戶砌蟲泣，雲凍出浦邊鴻征。蒼蠅撲紙窗欲透，蜾蠃穴桑兒未成。琵琶寬詳雙韻切，含凄盡向絃中說。酒酣疏綺雜娛嬉，誰道壯夫心更折。一從敵騎下河南，學得聲容難辨別。鷓鴣金屋沸歌吹，鼠頭寶陌行靴襪。帕腰慢舞作彎弧，捉耳釂觴真折馘。眼前猶聽舊歌辭，鳳韶豈獨鏘虞時。罷彈三喟寢不熟，風定寒江靜夜悲。
讀道書作 游九言 
岩居秉貞操，所慕在玄虛。清夜眠齋宇，終身觀道書。形忘氣自充，性達理不餘。於道雖未庶，已超名迹拘。至樂在襟懷，山水非所娛。寄語狂馳子，營營竟焉如。
金陵野外廢寺 游九言 
寒花窈嫋蔓頹牆，古寺蒼苔晝掩房。犬吠屋頭山杳杳，蟲鳴階隙草荒荒。池塘淡日蒹葭冷，籬落西風橘柚黄。六代江山金碧地，斷碑留得管興亡。
題上藍西堂秀老壁 游九言 
槎牙此老是枯松，衲破寒窗百病攻。贏得雪霜皮骨在，幾看桃李謝春風。
讀法華經示巽上人 游九言 
上上不須說，我法妙難思。汝師釋迦文，深欲警羣癡。有如優曇花，可玩不可持。瑶車駕大武，火宅鳴狐狸。中道息化城，寶坊須竟躋。將令脫塵網，誘設華多辭。吾事不須爾，父子相恬嬉。常行存日用，妙處參天倪。一性本昭徹，春臺自熙熙。汝亦有父母，棄去他人依。免懷報何日，敬養終無時。先靈爲餒鬼，由汝身披緇。如云識此心，有生皆秉彝。謂升兜率天，無路誰能知。試于清夜闌，回首誦吾詩。
義靈廟迎享送神曲  其一 游九言 
北固山兮朝暉，鼛鼓奏兮吹箎。盼夫君兮來止，紛老稚兮扶携。歛芳馨兮薦豆，君弗語笑兮我懷悽。聊相羊兮引釂，慰我願兮無違。
義靈廟迎享送神曲  其二 游九言 
青溪煽兮氛妖，洶二浙兮波濤。花石粲兮江南驛騷，匪氓好亂兮生不聊。欻蠻方兮同嘯，紛醜類兮江臯。愬精誠兮上天，哀萬命兮孤墉。屬櫜鞬兮奮厲，忽並殪兮兩兇。嗟我父子兮耕農，何以報德兮維孝與忠，千齡萬代兮子孫之從。
義靈廟迎享送神曲  其三 游九言 
巫覡醉兮君馬嘶，風雲驅兮吹靈旗。凌浩蕩兮將何之，山靡迤兮白鶴飛。歲歲今兮望君歸，君遊勿遠兮我民之依，山阿寂寞兮頹陽西。
訪薛道士不值 游九言 
三茅俯千山，杖藜山氣佳。來尋薛道士，空房鎖烟霞。微霜染紅葉，晞露浥黄花。舞逐西風去，湖水夕陽斜。
冬雨不止 游九言 
忽忽時節改，白日藏光輝。重陰潤九野，小雨紛微微。蒼山寒氣深，高林霜葉晞。田家秋成意，落落乖所期。曠望獨興懷，戚戚愁寒饑。事至當復遣，且掩荒園扉。
美人倚樓圖 游九言 
簷頭燕子說春寒，蝴蝶悠悠午夢殘。睡起高樓多少恨，天涯小雨怯闌干。
溪上 游九言 
煙開曉日照溪頭，溪上人家岸下舟。啼鳥不知春已老，數聲自喜碧巖幽。
登巾山 游九言 
環走層岡馬脫鞿，兩峰平地玉頎頎。南臨澥島金鼇涌，東望叢祠白鶴飛。日出市聲朝霧散，雲沈海氣暮潮歸。居塵却立塵埃表，徙倚天風振客衣。
楊忠襄墓 游九言 
山雲起兮陰陰，木嘯風兮蕭森。骨荒榛兮頹隧，野鳥怨兮清音。噫丙午兮燕安，藹薦紳兮多盤。繫苞桑兮弗戒，渝舊好兮開邊。釁生兮召戎，澒大地兮塵蒙。粲承干兮百載，莽夷門兮廟宮。我踰邠兮梁山，蛇洊食兮江干。擁貔貅兮首鼠，紛雅拜兮後先。獨立兮慨陳，人自靖兮此身。寧爲鬼兮趙氏，肯涅緇兮虜庭。肴醑飼兮苟哺，弗自知兮貌頳。握玉麟兮拜犬豕，曾莫嗅兮羶腥。豈曰余兮獨死，汝尸坐兮偷生。振英聲兮階下，氣烈動兮清寧。凜名義兮身世，九鼎重兮一羽輕。翳翳兮幽藏，頹陽照兮山荒。髮毛爪齒兮一世同腐，廟貌圭衮兮千古之光。春秋兮代謝，勿替兮烝嘗。
慶余思永冠  其一 游九言 
聖經陳冠義，萬世示章程。是禮最爲重，無喪始許行。三加儀特備，四行責非輕。此意知誰會，寥寥千古情。
慶余思永冠  其二 游九言 
今日□□仲，榮加首服新。從今棄幼志，當自勉成人。處事與接物，從兄以事親。聖賢有謨訓，盍亦謹書紳。
慶余思永冠  其三 游九言 
禮儀今既備，告字亦攸宜。自昔學深造，莫非原自思。近而仁固在，□□□堪施。字子曰思永，欽哉保受之。
華陽洞辭  其一 游九言 
河漢澈，碧霄晴，九華仙子到凡塵。凉夜山頭吹玉笛，纖雲卷盡月分明。
華陽洞辭  其二 游九言 
香露濕，草晶熒，起看大地盡瑶璚。下界千門人寂寂，空山夜靜海波聲。
華陽洞辭  其三 游九言 
仙子去，眇雲程，天風杳杳珮環清。回望九州煙霧白，千山月落影縱橫。
秀州道中  其一 游九言 
一春煙雨歇空濛，高下川原杳靄中。畢竟春光遮不得，滿村花柳自青紅。
秀州道中  其二 游九言 
漠漠秋原禾黍空，藤蘿古木梵王宮。孤村野水斜陽外，無數歸鴉落晚風。
句  其一 游九言 
春風未肯催桃李，留得疏籬淺淡香。
句  其二 游九言 
平生意思春風裏，信手題詩不用工。
句  其三 游九言 
閒處謾憂當世事，靜中方識古人心。
廣壽 彭龜年 
人孰爲壽，壽莫如德。日新又新，終古不息。學以明之，先正我心。所欲既寡，山崇海深。
許國公生辰  其一 彭龜年 
入事其親，愉色融融。出事其君，惟命之從。威儀抑抑，曷不肅雍。有而弗恃，是之謂恭。
許國公生辰  其二 彭龜年 
天下之惡，不如一僭。天下之善，不如一儉。物有不足，于我何欠。人欲無窮，儉乃防檢。
許國公生辰  其三 彭龜年 
人不自泰，以居故移。人不自奢，由養所爲。勝之有道，惟書與詩。願言君子，載思載惟。
許國公生辰  其四 彭龜年 
恭自內出，儉非外飾。恭儉而實，是之謂德。作德日休，心廣體逸。何以曰壽，由是而積。
鶑鳴十章寄戚伯瑞  其一 彭龜年 
有鳴其禽，其鳴維何。有懷其人，我心靡他。
鶑鳴十章寄戚伯瑞  其二 彭龜年 
禽其鳴矣，惟其醜矣。我之懷矣，惟其友矣。
鶑鳴十章寄戚伯瑞  其三 彭龜年 
惟動有幾，萬變形之。視聽與言，難遏者私。
鶑鳴十章寄戚伯瑞  其四 彭龜年 
孰愛于母，惟善其善。孰友于兄弟，我獨終鮮。
鶑鳴十章寄戚伯瑞  其五 彭龜年 
有水涓涓，石鑿鑿兮。日湔月濯，成此圓潔兮。
鶑鳴十章寄戚伯瑞  其六 彭龜年 
有澤其涸，有山其落。有木而桷，則以其斲。
鶑鳴十章寄戚伯瑞  其七 彭龜年 
靜觀物理，式感我思。有風淒兮，吹我裳衣。
鶑鳴十章寄戚伯瑞  其八 彭龜年 
春花粲兮，兩山之間。誰與我適，觴咏以還。
鶑鳴十章寄戚伯瑞  其九 彭龜年 
日升于東，月生于西。惟神之馳，曾莫知所之。
鶑鳴十章寄戚伯瑞  其一○ 彭龜年 
莫克匪己，莫玩匪理。有懷于是，不知子之所止。
胡廣文以直養名堂余舉伊川之說問之往反數十言終未判也再以是訊焉 彭龜年 
以物養物，如水沃木。推彼有餘，益此不足。惟直與氣，如木有根。本既充盛，枝葉自繁。氣言其形，直言其理。與生俱生，無彼無此。云何謂直，養此氣耶。直果外來，氣內出耶。孟氏此言，我知其自。則以告子，以義外計。謂直養氣，其差則同。疑其不然，願啟我蒙。
九日分韻得去字 彭龜年 
昔從招提遊，岸柳擘新絮。那知再到時，葉落滿庭署。爭如青青松，寒暑了不與。古榦屈龍蛇，依然舊遊處。觸物轉多時，何以消百慮。陶潛早解此，撒手賦歸去。紛紛世俗流，何用苦懽飫。試問皎然師，茶香得誰助。
別趙運使二首  其一 彭龜年 
君子豈無欲，有欲未足憂。百計護此短，此心尚可求。向來畏人言，言者不肯休。不畏固未可，無言我誰尤。事當究本源，瑣細不足籌。有疾不忌醫，膏肓尚能瘳。
別趙運使二首  其二 彭龜年 
用民如用馬，可御不可馳。論人如論醫，貴常不貴奇。古來才智士，日與功名期。儻遂李廣侯，文帝數乃奇。先生盤石宗，一節江南歸。聖皇夜半席，寧以鬼神移。遥知清問下，萬里寄一辭。當使觳觫牛，不獨見乃知。
送廬陵李宰養直之官兼呈劉寺簿四首  其一 彭龜年 
理財非鑿空，簡訟在謹始。林繁去冗根，巵漏無溢水。此理容可觀，妙處要深體。豈惟宰一邑，天下亦如此。
送廬陵李宰養直之官兼呈劉寺簿四首  其二 彭龜年 
治邑即治家，愛民如愛己。不須馳廣莫，觀遠自近始。君才成風斤，鼻堊有餘地。吾言尚敢狂，快處須反視。
送廬陵李宰養直之官兼呈劉寺簿四首  其三 彭龜年 
入仕不爲宰，無異面牆壁。如何今世人，指作富貴厄。區區爲身謀，反謂第一策。皇皇百里民，誰爲訪休戚。
送廬陵李宰養直之官兼呈劉寺簿四首  其四 彭龜年 
澡身有至理，面垢吾能索。負背膚所受，非人孰湔滌。詩人有良玉，猶藉他山石。況復吾所師，且喜得親炙。
別劉寺簿子澄赴岳州倅 彭龜年 
新蟬鳴高柳，輕鷗弄晴川。浮家作遠遊，觸熱豈所便。武昌古都會，形勝兩國肩。貔貅雜民居，烽火照敵邊。朝廷重牧守，尤需治中賢。君侯文章家，班馬不敢先。墨莊一種子，落實今幾年。瞠乎出其後，獨得道學傳。誠身自孝悌，玩理潛天淵。悠然靜中春，洶洶風濤前。四海滿譽望，諸公爭挽牽。容臺志不舒，別駕用未專。去就抑何心，行可吾亦然。余也溝瀆質，誤辱青黄妍。工夫懇切切，習氣猶拘攣。居然作別離，欲別思綿綿。歸鴻幾時來，江樹底晚烟。
別張袁州五首  其一 彭龜年 
愛民有誠心，發用非己私。齊王累己見，乃以小大移。冠履自貴賤，痛癢一體隨。萬事有定理，應之當坦夷。儻以我好惡，定非真是非。光風霽月中，寧許栽藩籬。
別張袁州五首  其二 彭龜年 
富貴不可求，名節可不修。韓公三上書，所願略不酬。柳子百世文，莫洗一日羞。要須外無累，乃免罟獲憂。青青最高松，藤蘿所綢繆。繁陰豈足羨，試看風露秋。
別張袁州五首  其三 彭龜年 
袁人思君侯，事事皆甘棠。君侯亦念之，疾苦如己傷。向來趣引輸，詔許仍舊章。抗疏論不足，古人所未嘗。此請久不下，公歸奏明光。渠儂未知公，尸祝無相忘。
別張袁州五首  其四 彭龜年 
弦急無和聲，行疾多窘步。從容應萬變，乃有天下度。先生經綸才，所至祛百蠹。一州直易耳，治者弗敢措。弱翁霽威嚴，猶被功名誤。孰知觀過仁，一蹴超聖處。
別張袁州五首  其五 彭龜年 
平生學不力，莫移資稟偏。疎愚寡周防，戇直絀巧諞。出身仕官府，何幸依仁賢。樸樕本無庸，刻畫幾成妍。江湖政浩蕩，雲漢難攀緣。何以慰我思，一語當韋弦。
別宜春柯宰 彭龜年 
秋風掠梧桐，歲月去如擲。功名趁强健，君子有行役。朝家政急賢，黼座不滿席。巍巍廟堂望，留客良獨惜。誰爲君蘭言，亦有子公力。居然懷墨綬，懽喜動顔色。宰邑世情難，指作富貴厄。公嘗爲我言，百里豈擯斥。雖無槐鼎貴，均是代天職。人方事趣辦，聲譽已赫赫。公獨安其常，容與不可迫。靜觀物議定，豈止較尋尺。願公充此心，壽此一世脈。行行見天子，清問下文石。區區嘗試語，要不若親歷。公看江南貧，此豈州縣責。
和向倅韻  其一 彭龜年 
誤身利名場，無異一釜甑。置之水火間，謬以力取勝。人生具天則，發見亦有證。如水行地中，投隙即流迸。但恐人欲縱，勃若一民橫。志師儻自强，萬慮當退聽。誰能學禪伯，絕物以求定。吾聞至人言，當識動中靜。萬變不可齊，一念終難正。口耳固在我，視聽復誰令。須從事上學，寧有物外性。能用使太平，不用我何病。斯言聞亦多，究竟終未瑩。從今三爇香，願以公爲鏡。
和向倅韻  其二 彭龜年 
今日若馭風，前日如負甑。乘興試一出，意到即爲勝。薌林有高人，能識未病證。談鋒不可遏，勇若春筍迸。美名戒多取，夫子無太橫。鍾期不世出，誰作山水聽。人生具物則，天命我當定。起居孰非真，寂滅豈是靜。毫釐不密察，天地失其正。聖學有終始，謨訓嚴于令。窮理以致知，持敬乃成性。倘從口耳學，莫救膏肓病。大本若不立，寧論語未瑩。塗澤欲自妍，何以逃水鏡。
別孫隠甫 彭龜年 
君家金石臺，我家富壽岡。十馹苦不遠，半世成相望。我爲一貧驅，觸熱來帝鄉。塵垢面未頮，鬰結志不强。下馬忽見君，喜劇幾欲狂。未語心已傾，既坐形俱忘。醒我醉夢中，祓我冰雪旁。主人知客深，對著夜雨牀。猶恐客意短，渠渠羅酒漿。蟹螯擘新肥，荔子含生香。晚歸候月影，早游趁湖光。都城六月中，公卿簿書忙。而我乃與君，專此風露涼。笑語雖雜亂，理到味自長。平生區區願，恰此一月償。遽然委我去，令人熱中腸。兒女惜別離，丈夫重行藏。敢因杯酒行，感慨徒悲傷。君去起我思，綵衣拜重陽。願言各努力，白髮行中堂。
送劉寺簿知衡州 彭龜年 
刺史官已尊，郴左郡尤古。太常墨莊家，帝命分竹五。扶摇負勁翮，巨浸落雙櫓。誰能極所至，千里看舉武。紛紛轓兩朱，局局印一組。世無元道州，萬物氣不吐。
藥翁吟 彭龜年 
有翁憂思深，挾藥救一世。大聲疾其呼，負篋即都市。凝視徹河漢，覘色見腸胃。巍峨一男子，面澤勝粉膩。翁前亟與語，腠理中邪沴。再三猶不聞，掉臂若欲避。塗人競揶揄，毋乃太逐利。那知此翁心，肝腦作布施。厭見大官醫，十謁九不值。高車索禮貌，疑疾致金幣。侵尋疾已深，鍼達不可暨。却推主人癡，疾欲勝砭劑。天寒日以深，衰態日以至。稍覺念翁來，西風政憔悴。
送楊誠齋赴江東漕 彭龜年  泰山
愛公喜公去，愛國喜公住。公去不可留，一節江東路。停杯與公別，瑣瑣不足疏。金陵古都會，形勢天所付。江淮有前蔽，荆楚無後顧。矯首對山河，亦足發外懼。錢唐六十年，帖帖泰山措。繁華視舊都，無復郇瑕慮。郇瑕僅憂貧，雖貧猶未斁。安得小范老，前席借一箸。重畫汴洛謀，起此宴安痼。金粟互輸送，甲兵更守戍。去來徜習慣，緩急乃暇豫。耳聞不如見，公見況超悟。願公細平章，心期一言寤。從此日暮雲，不外錦囊句。
壽張京尹 彭龜年 
紫巖天下志，勇決如百川。一身扶三綱，百醜妬獨妍。南軒經世學，仰嗣千聖傳。匆匆造膝陳，衆鳥驚虛弦。油幢入楚澤，不復夢細旃。公乘一節朝，遇合君適然。物弛久必張，後美開諸先。區區人力衰，今乃還其天。夷夏早知名，家國嗟獨賢。用大力有餘，入細心愈研。三年尹王都，警柝清夜眠。忠言出荷橐，妙斡天機旋。反視班伯輩，但覺口語譞。要知源流異，孰似周公前。江湖秋已多，宇宙清無邊。氣凝萬類實，人亦體其全。況是嵩降辰，誰頌舂容篇。願公如紫巖，而復得君專。願公如南軒，而享箕翼年。赤手洗甲兵，黑頭出貂蟬。却從祝融峰，高處尋偓佺。
酒醒 彭龜年 
世間顛倒事，一切自酒出。醒時清明心，醉後不可覓。醉時顛倒苗，或發醒時實。酒能醉人形，不能醉人心。心儻有主宰，萬變不可淫。大禹惡旨酒，拜善功最深。
題王仲顯梅谷 彭龜年 
樓前梅十圍，負背花千樹。種花識花性，培養隨好惡。花無十日好，不憚千日慮。那知花已嬌，疲憊風能蠱。爭如歲寒操，盤結不擇土。時當氣栗烈，天地閉其戶。蓬蓬起南海，呼吸萬竅怒。向來桃李輩，縮氣不敢吐。惟有冰玉姿，秀發略不沮。靜觀萬物理，參差乃如許。不見千金子，宴坐危堂廡。一朝遇變故，倉猝失所措。不見陋巷士，脫齒甘捽茹。翛然天地間，了不識憂懼。達人善觀物，在我乃不喻。須上最高樓，方能了真趣。
送李眉州 彭龜年 
出捧毛義檄，不違菽水歡。歸侍潘安輿，能宣詔條寬。古來忠孝事，兼此良獨難。是心無中邊，寧擇陸與盤。區區平反念，雖喜不勝殘。那知容色溫，足使田里安。韋編三絕書，十載胸中蟠。用處義自精，何適非其端。如水行地中，渾渾不可殫。尚恨斗大州，不足觀其瀾。我昔欲見君，恨不生羽翰。及茲與君別，一飲盟已寒。人生聚散情，欲語徒辛酸。惟此一寸心，萬里聊相觀。
送張少卿知漢州用漢字韻 彭龜年 
家傳張長公，直節可敬嘆。居官不取容，安有鄙夫患。奏劾司馬門，乃翁寧可犯。驚蹕當罰金，法令戒反汗。奈何盜環人，使遭滅族難。惟摯有父風，彼美淵明贊。由來陰德深，雲仍繼名宦。西州清河家，簪紱誇里閈。我公翰墨英，蚤歲擢三館。立朝物望歸，駸駸歷華貫。蓴羹忽思歸，周邦喜良翰。三節歌皇華，風采肅廉按。召歸一再遷，卿月光有粲。廷尉天下平，異論乃冰炭。守道當守官，聞風志立懦。分符復西歸，顧憂寬宵旰。廣漢最繁麗，地望蜀郡冠。房湖天下稀，公餘可吟玩。十頃玻璃風，和氣來隔岸。過家亦足榮，觸熱去不憚。三世居此官，盛事聞見罕。甘棠百年思，蔽芾陰更滿。少城我從公，轉首歲六換。人生一浮萍，誰料聚與散。荒涼更寂寞，一笑得承款。柬之宰相材，自是一好漢。大手當調羹，先試五花判。願言堅晚節，功倍事則半。衰病卧漳濱，尚念劉公幹。
慈順堂 彭龜年 
我官廣文館，門巷正蕭索。王孫幸過我，開口有請託。索詩慈順堂，一再不可却。人心有太平，此豈易描摸。夭夭吹棘心，韡韡燦棣萼。君方大歡足，天地費酬酢。而我獨零丁，詩復那可作。因君索詩苦，謾薦嘗試藥。中庸十五章，此理非外鑠。反身若不誠，爲善終未樂。
尚絅堂 彭龜年 
人情畏所見，假善以自欺。不畏或未死，心僞誰能醫。風雷動淵默，日月行屏幃。念起物自形，矢決猶可追。而乃如琴張，堂堂亦何爲。君子非惡文，文勝質乃衰。試看堂前草，安得青如茲。
同陳祕監諸丈送黄商伯守常州石叔訪守上饒會于艮山門張園以人生五馬貴莫受二毛侵分韻得貴字 彭龜年 
惠山滋華池，玉山潤百卉。二賢競出守，山水亦自慰。人生別離難，朋舊走相謂。尅期會南湖，肯託簡書畏。敬酌萬石君，欲歎不敢愾。願如玉山高，物物飽生氣。又酌雙井公，一舉大白既。願如惠山清，滴滴濯腑胃。擇侯須擇賢，無乃拔其彙。帝城人欲入，競進去乃貴。誰無螻蟻心，早去亦有味。朝家急賢秋，人物欠經緯。想當分符時，欲遣意猶未。幸無疾其驅，有詔儻可暨。
送呂子約赴天台倅 彭龜年 
少讀麗澤書，投老未盡識。譬如涉大海，渺不見其極。去之若有失，從之了無得。約兄自西來，爲我倒胸臆。始知公輸巧，要不外繩墨。從茲往來頻，不辨主與客。去住寧有定，長恐使南北。誰題治中輿，別日忽相偪。欲留留不可，把袂三歎息。送君浙河西，狂濤立如植。君其穩駕浪，我亦理行幅。斯意莽無窮，所願各努力。
送何同叔赴湖南漕 彭龜年 
疇昔登賢書，夫子持文衡。每見輒忽別，問端不能更。一從齒周行，後先佐司成。未幾奉辟書，復接臺中評。詞色陶春和，風味浥秋清。人生事好乖，歲晚意始傾。云何千里去，一節湘中行。留行我無說，脫去公方榮。人言轉輸重，我視錙銖輕。望之拾遺願，公豈少此情。向來否泰疏，上亦知忠誠。公身有內外，公意無虧盈。雁來書可慰，細數新豐程。
送范文叔知彭州 彭龜年 
吾友范文叔，家世岷峨州。忠純自性分，耿耿明月秋。朅來聲利場，況與造物侔。汲引如不及，不進不肯休。酸鹹性難齊，委曲能調柔。一朝善類合，人亦多君謀。或者以己量，謂君相比周。在我亦何感，太空雲自浮。俄然動歸興，瞥去輕于鷗。始知進退間，君子得自由。聖主羅衆俊，巖穴窮冥搜。何以斗大州，著我第一流。無人子思側，殷勤爲王留。謬當豹尾間，對此誠包羞。五馬豈不貴，吾非爲君籌。君儻知我心，毋忘天下憂。
別周侍郎五首  其一 彭龜年 
東家十畝橘，治蠹苛于獄。課童事剔決，生意長不足。不如西家農，末麥土已熟。一朝種子落，坐見天地綠。
別周侍郎五首  其二 彭龜年 
人便適性事，醫乃逢其癡。有藥不投疾，但欲甘于飴。安知萬全方，非取頰舌宜。誰能味此苦，恐厭功效遲。
別周侍郎五首  其三 彭龜年 
太和到處萌，物各從所受。老農嘉穀心，自覺稊稗醜。道旁有荆棘，斤斧不得宥。移根著山阿，吾亦付薪槱。
別周侍郎五首  其四 彭龜年 
鵲有護巢心，鴉負奪巢力。紛爭互勝敗，卒乃覆其室。魯雞本非鵠，伏鷇出羽翼。我無拒爾心，萬物同一息。
別周侍郎五首  其五 彭龜年 
創平痛方定，醉甚忽解酲。乃作翻然思，遽能免心驚。君子足遠慮，小人無隠情。有言儻可吐，守口何如瓶。
讀書吟示鉉 彭龜年 
吾聞讀書人，惜氣勝惜金。累累如貫珠，其聲和且平。忽然低復昂，似絕反可聽。有時靜以默，想見紬繹深。心潛與理會，不覺詠歎淫。昨夕汝讀書，厲響驚四鄰。方其氣盛時，聲能亂狂霖。倏忽氣已竭，口亦遂絕吟。體疲神自昏，思慮那得清。安能更雋永，溫故而知新。永歌詩有味，三復意轉精。勉汝諷誦餘，且學思深湛。
土缶 彭龜年 
土缶寡譏誚，白璧多瑕疵。毀譽未必公，名起謗亦隨。天下有真是，不在愛惡時。青青荆棘場，拍拍蝴蝶飛。不如歲且寒，更試松柏姿。
臨江郡齋邀凉亭分韻得居字 彭龜年 
子猷猶愛竹，愛竹意已疎。著脚踏危機，肉相元未除。要識竹情性，顧我求其初。是中儻虛明，處處我與居。公侯胸中竹，不受富貴鋤。平生對此君，意足不願餘。炎天憩斯亭，灑灑涼風諸。涼風不可招，招得還躊躇。悠然忽相會，我適還似渠。明朝有公事，此意當何如。
輓張南軒先生八首  其一 彭龜年 
妖氛動寥廓，白日漫沙塵。忠義不可沒，扶携憫如邠。人情易勇怯，鼓舞吾當伸。忽忘天地讎，却見玉帛鄰。淪胥五十年，銳氣日以堙。皇皇忠獻家，正議摩秋旻。隻手提三綱，一縷挽萬鈞。狂敵不足滅，頹俗何由仁。千載諸葛公，相望吾霑巾。
輓張南軒先生八首  其二 彭龜年 
世無鄒孟氏，聖道危于絲。學者迷統緒，擾擾徒外馳。況有釋老輩，竊窺如鬼魑。苦彼疑似說，陷我高明資。偉然周與程，振手而一麾。源流雖未遠，淆濁亦已隨。公如一陽復，寒烈已可知。斯文續以傳，歲晚非公誰。傷哉後來者，此世亡此師。
輓張南軒先生八首  其三 彭龜年 
邪正不兩立，何異蕕與薰。寧懷愛憎念，趣尚難同羣。向來閶闔疏，杯水沃烈焚。雖無撲滅期，固亦摧炎熏。黄鍾動孤管，衆樂知有君。祇今才數年，薈蔚朝隮雲。公身雖已殞，公言猶可聞。所期動九天，從此涇渭分。寧願如曲江，一尊酹孤墳。
輓張南軒先生八首  其四 彭龜年 
時平有賸賊，人夥無寬鄉。上下日逼趣，彫瘵誰得將。紛紛幾守宰，所較有短長。專利計錙銖，治法出一方。惟公作州牧，萬物驚初陽。仁心所發施，四達無門旁。丁庸省嚴瀨，鹽筴寬南荒。直惟此方人，歲時悲奉嘗。凡公不到處，今恨無甘棠。
輓張南軒先生八首  其五 彭龜年 
吳楚尚禨鬼，習俗久已尨。淫詞張鬰氣，馳走如奔瀧。春秋嚴報祈，夜鼓紛逢逢。娛神雜羽翿，釃酒堆甖缸。間用次睢社，千金博奇庬。公能揭正理，開此一世憃。寧關祠有無，廬屋記崆㟅。要令冥行人，從茲得明釭。
輓張南軒先生八首  其六 彭龜年 
平生中興念，渴飲而饑食。落落不可合，令人氣填臆。歸來牧桂州，才人用轉窄。撫摩日多暇，整整戎事飭。偏伍聯浮游，坐作親部勒。異時了劇寇，乃此諸校力。論兵較利鈍，夫豈謂深識。牛刀何施宜，功乃在鷄肋。誰知我公心，抆淚三歎息。
輓張南軒先生八首  其七 彭龜年 
拱璧墮泥塗，康瓠置壇墠。天心與人事，頗似好乖舛。賢愚真是非，每向死生辨。哀榮若相迕，遺恨常不免。前年建安公，罹此二氣沴。今年公復死，殞我一世善。龍文百斛鼎，功在白玉鉉。斯人太薄命，長苦樂事鮮。時因思賢憂，終夕長展轉。
輓張南軒先生八首  其八 彭龜年 
昔年清江上，再拜投漫刺。匆匆僅班荆，春風滿懷袂。自此成契闊，書郵剖疑義。此理有會通，萬徹而一致。縷縷爲我言，顛倒行間字。濯手時一觀，如烹大鼎胾。嘆我無持操，莫勵四方志。君子不再見，已負終身愧。從今一杯月，永墮湘中淚。
登上封半山而霧大起歎而有作 彭龜年 
憶昨雨霽投招提，五峰幻出如新沐。僧言一月無此奇，正直由公感通速。傾曦已沒暝靄生，竚立危亭看不足。遂扶晨策陵嶇嶔，要識祝融真面目。輕陰閣雨日將升，淺霧噴雲生半腹。晦明變化在俄頃，山鬼無端太翻覆。東西南北杳不知，天柱諸峰固難矚。因思世事無不然，氛垢時多少清淑。良辰一遇信可欣，濁世相遭匪予辱。湘纍爲此賦遠遊，要待棋終看結局。嗟我寧能待汝清，原隰征夫駕方趣。安得韓公劍倚天，決斷浮雲取新旭。
送趙使君老父吟 彭龜年 
使君朝天騎霜蹄，朔風獵獵吹裳衣。鉦鐃聒天山谷應，旌旂弄日龍蛇飛。邦人遮留留不得，壯兒截鐙小兒泣。老翁數十相扶携，喘若筒吹行轉疾。且行且止相歎嗟，若怨若慕言紛拏。一翁指我門前土，向時蓁莽今桑麻。自言新年年九十，舊使姓名多記憶。從頭屈指細平章，清靜安寧今第一。狡胥每欲挑民爭，能令衽席生五兵。我公平易與民近，智巧有盡苦難行。里中少年號刀筆，曾向公庭瞯消息。歸來語我使君明，胸中是非紙上律。吾農疾苦年來多，公今歸去誰撫摩。留公無計可奈何，呼兒起舞吾當歌。官家神聖似堯禹，蠖濩宮深有言路。借留誰格向來書，猶有民謠能取否。或聞朝廷虛柄臣，須公經濟難逡巡。延英奏對刻易下，囊封且說江南貧。
送王仲顯赴瓊州 彭龜年 
朔風獵獵搜離思，千山木葉飛東西，山聲互答轟鼓鼙。日影倒亂摩旌旗，瓊山太守行赤帷，父老出餞相扶携。把袂惜別車去遲，仙都散吏挈榼隨，洗醆酌酒歌別離。別離之歌歌聲希，兒女子態不願爲，聖皇擇守先南陲。朱崖況復環生黎，黎山插天海四圍，黎人出沒如鬼魑。兇鯨蚋集不可羈，無異生縛虎與羆，乃令錯處海一涯。一日萬變藏幾微，趙張縮手龔黄癡，良二千石非公誰。公行南方易如歸，公舉南事易如携，向來鹽筴一局棋。白黑紛亂楊朱岐，公能辨晰是與非，袖有長疏天下知。口不可惜人可悲，鬼魑虎羆日夜伺，此時此事分安危。想公再拜辭玉墀，睿意懇惻亦在茲，九重寄公萬里師。紛紛獄訟不足治，從馹遽聽東南馳，定知召節封金泥。不然鹽筴更疇咨，服嶺以南公一夔。與公離別歌此詞，愧不以頌而以規。
病足歌 彭龜年 
馬有足，疲馳驅。牛有足，勞畬菑。不如大閽無更好，終日兀坐如黏黐。人言猶有深意存，螣蛇無足終能飛。此心儻欲與日競，莫道有足無亦病。
送曾無瑕改常州 彭龜年 
夫君愛民如愛己，不愛公卿愛刺史。得州如斗喜不禁，拍手催兒治行李。朝家急賢不惜官，日日中書有除旨。周南留滯太史歎，目斷子公書一紙。夫君却不薄淮陽，此見寧輸三十里。庖丁雖欲善刀去，無奈世間多巨髀。晉陵繁夥視三輔，歷徧屏風無可使。未央對罷天一笑，今日無憂惠山水。未容遠去引自近，早晚賜環差易耳。九華却恐怨君王，誤我明年花柳喜。
次韵教授兄友惠柑 彭龜年 
泮宮老潘賢且仁，分義濃如手足親。懸知故人在千里，健步遠來緘墨新。黄柑霜後愈精好，香味宛如包貢珍。分賞且用滌煩渴，不救萊蕪炊甑塵。
送任守赴邕管 彭龜年 
吾聞廣南東西四十州，諸蠻錯處如蚍蜉。東州之蠻富珠貝，西州有馬供羣騶。一從隴右失芻牧，萬里山蹊來作足。部分驛使視行廄，路遠疲農輸食粟。邊頭給估不敢慳，內地供億那得閒。匹馬中人五家産，歲入不足充軍頒。天子擇侯嚴五管，橫山之雄視方面。大賢不合著炎方，一馬直應勞遠算。往時此地驚智高，四海俶擾如抑搔。要荒易動古所畏，況復立制爭錐刀。年來馬質亂三物，廊廟謀深匹夫忽。達官喜事失拊循，機矢銛矛變倉猝。遠利安蠻福及人，公行公行南中春。一篇駉頌誰能寫，足用愛民功到馬。
別袁州司戶司馬行二首  其一 彭龜年 
四海司馬氏，大州從事賢。剸裁無劇務，抑鬰已三年。人在甘棠裏，夢回春草邊。知音有當路，何日踐英躔。
別袁州司戶司馬行二首  其二 彭龜年 
一見已草草，那堪更別離。事當防快意，學亦進潛思。此道今誰語，如公豈我私。何時一窗下，重與論心期。
送牛守赴藤州二首  其一 彭龜年 
五馬南中去，脩途一月寬。暮年憂國切，今日愛民難。志大人無小，政平人自安。端能掃蠻瘴，莫作偶然看。
送牛守赴藤州二首  其二 彭龜年 
半世幾契闊，今年又別離。我應嗟去遠，人已恨來遲。宿草青無限，野花紅欲窺。藩車行有詔，山路且逶迤。
送梁憲易節漕蜀二首  其一 彭龜年 
雨露收江上，星辰下益州。有賢容在外，爲國豈無謀。德旨頻將遠，君心頓減憂。不然那有此，定自啟金甌。
送梁憲易節漕蜀二首  其二 彭龜年 
峽口大江急，劍門天下奇。不因逢使節，安得入公詩。萬里輕來去，一心無險夷。可憐門下士，猶惜別離私。
寄黄商伯兼簡詹元善 彭龜年 
今日蠻荒好，逢人說桂林。祇應一片雪，端在兩公心。祈望羅明月，生黎斸水沈。滔滔迷所往，莫望指南針。
挽益陽縣丞趙參議 彭龜年 
一種銀潢秀，清名仰太虛。甲科嘗擢第，午夜尚觀書。已覺身非我，那堪丞負余。斯人無復見，掩涕一欷歔。
挽熊仲賢監酒二首  其一 彭龜年 
歎息熊公子，胸中亦自奇。典衣緣客至，沽酒趁花期。滿眼皆知己，平生却數奇。一官終未試，回首不堪思。
挽熊仲賢監酒二首  其二 彭龜年 
舉世嗟浮薄，誰堪寄死生。空餘交友恨，不見急難情。我昔爲遊子，公方作遠征。那知成永訣，灑淚閉佳城。
挽楊邦寧 彭龜年 
心事誰能識，交遊得細論。有居多水竹，此世老丘園。遺恨成千古，無人作九原。晚來風政惡，不忍賦招魂。
挽歐陽幼立 彭龜年 
行輩多名宦，鄉閭愛老成。身名了無恨，韋布却爲榮。久矣追談笑，居然隔死生。朔風搜宇宙，何日閉佳城。
挽朱彥博二首  其一 彭龜年 
重惜夫君去，哀吟思不窮。江淮經畫裏，風雨笑談中。志大長違俗，才高無近功。蓋棺公論出，誰不羨豪雄。
挽朱彥博二首  其二 彭龜年  西湖
對語窗飛雪，橫舟月在灘。西湖今會少，里社此盟寒。諸子齒猶稚，慈堂寢未安。俱成無盡恨，一見一辛酸。
挽沈漕宜之父主管 彭龜年 
蟬蛻軒裳早，冰融義理深。但知捐世累，誰復識公心。宇宙終埋玉，哀榮有賜金。遥憐九原上，烟雨暗寒林。
挽尤尚書二首  其一 彭龜年 
太史病已革，君王意尚疑。欲爲宣室召，深動畫堂思。共起云亡歎，空嗟大用遲。九原如可作，願賦百身詩。
挽尤尚書二首  其二 彭龜年 
天子青宮友，清時法從賢。典型諸老舊，人物中興前。鎖闥堆黄紙，金華疊細旃。奪公何太速，誰與問蒼天。
挽虞夫人 彭龜年 
欲說夫人事，誰能與世論。諸郎名節立，千古婦言尊。共此傷心日，懷哉錫類恩。佳城何處是，烟雨政黄昏。
挽余丞相四首  其一 彭龜年 
憶昨隨南史，常窺侍帝垣。負牆須密命，垂涕進忠言。懇懇精誠到，巍巍廟社尊。至今天下誦，功業在調元。
挽余丞相四首  其二 彭龜年 
慨惜三朝老，忠勤一代師。冕裳親奉日，鼎鼐手調時。揖遜承三節，安危繫一辭。世平今似水，却歎哲人萎。
挽余丞相四首  其三 彭龜年 
三絕今非少，元功人未知。豈云公有憾，時恐世傳疑。誰解吟成史，寧憂罪到詩。詩成終自愧，空恨一年遲。
挽余丞相四首  其四 彭龜年 
疇昔危疑日，嘗爲根本謀。不緣公一語，誰識我深憂。分閫因重見，忘言只對愁。無窮千古意，有淚付東流。
代張京尹賀皇太子生辰三首  其一 彭龜年 
問寢隨天子，論經有帝孫。千年幾神聖，四世一乾坤。盛德從心遠，靈源自古存。欲知天意近，九月似春溫。
代張京尹賀皇太子生辰三首  其二 彭龜年 
神光開甲觀，寰海作重陽。世盡占人瑞，天應發子祥。山河涵玉露，象緯瀉銀潢。有道如三代，寧須不老方。
代張京尹賀皇太子生辰三首  其三 彭龜年 
青禁羅雞戟，朱明出虎闈。布宣當浩穰，簡樂著精微。有志窺成畫，無材守一圻。徒能歌聖子，重潤更重暉。
奉和御賜進士詩 彭龜年 
昭回雲漢揭天章，忽到人間足寵光。必有颺言興率作，不須擊筑歎飛揚。湛恩汪濊傾多士，密意綢繆際萬方。何幸小臣陪俊造，一如豐草在成康。
和袁州張守鹿鳴宴韻 彭龜年 
太守興賢極選掄，奏書飛上帝王閽。幾年霧隠南山豹，今日風摶北海鯤。得士不孤天子詔，贈行仍有古人言。向來勸駕應無此，且喜成周禮樂存。
和臨江庚子鹿鳴宴詩韻 彭龜年 
風流藴藉足儀型，小屈旌旗鎮列城。筆下雄深過班馬，胸中灑落似張程。載賡宵雅推多士，寧許皇荂繼大聲。聞說河南詩有序，從今亦有口傳名。
和李東老韻 彭龜年 
胸中塵慮厭多多，强把詩書細刮摩。幸有長官憐拜起，苦無公事礙吟哦。自慚俗駕爭相逐，不識高軒肯見過。天闊雁寒人又遠，一杯相屬意如何。
和臨江丙午鹿鳴宴詩韻 彭龜年 
暖日輕霜作小春，冥冥鴻雁正來賓。異時大比興賢禮，今日元侯勸駕身。西漢循良知賈誼，菑川父老送平津。眼中俱是青雲客，著我空慚跡已陳。
挽無爲軍王守 彭龜年 
再分符竹向淮濆，只得除書下帝閽。不見使車隨邸吏，忽傳鳴馬蹙都門。豐碑未盡平生恨，哀些誰招天末魂。木落山空風獵獵，不堪俛首奠黄昏。
挽傅德芳主簿 彭龜年 
亭亭梁木遽然傾，吾里諸生失典型。已向東維次箕宿，定知南斗厭文星。書盈故篋墨猶濕，影掛虛堂燈自青。忍聽咿嗚哀挽罷，一川東去杳冥冥。
鄂渚和章同年元榮鄧教授友龍微字韵  其一 彭龜年 
愚魯何妨與俗違，夷途方始識心歸。源源自是淵泉出，杲杲寧關庭燎輝。莫向天涯尋墨客，須知海內有公非。一杯何得如前日，竹杖芒鞋語翠微。
鄂渚和章同年元榮鄧教授友龍微字韵  其二 彭龜年 
世情如水與天違，誰識春從嶽麓歸。衮衮源流知有自，紛紛華鄂看相輝。今人得似古時少，我拙從教俗子非。且倒一樽尋樂事，奇章臺上晚風微。
挽陳迪功 彭龜年 
一念超然與世違，新蔬翦雨自甘肥。只因墮雁能忘味，不使驚鷗尚見機。有子明經那不壽，如公積善未應非。從教天定知何似，果見賢孫擢第歸。
慶元戊午臨江勸駕多士凡由進士科進者皆預焉且沿鄉人飲酒之意敘坐以齒酒半使君又出傑句寵其行某陳人也偶睹盛事思有以記之敬嗣嚴韻二首極愧不工尚幾鎸削  其一 彭龜年 
太守興賢隘九州，勸爲之駕盛炎劉。方今神聖四門闢，即日英雄一網收。在藻久觀鱣發發，食苹又聽鹿呦呦。來年候對春風仗，企首同趨曉月浮。
慶元戊午臨江勸駕多士凡由進士科進者皆預焉且沿鄉人飲酒之意敘坐以齒酒半使君又出傑句寵其行某陳人也偶睹盛事思有以記之敬嗣嚴韻二首極愧不工尚幾鎸削  其二 彭龜年 
黨里情疎孰繼周，義年僅署竹冠劉。燕毛不見三王盛，古意驚從一日收。已許陳人觀易易，再賡宵雅詠呦呦。試將旅語從頭記，七字應無一字浮。
重九 彭龜年 
露下風高足感傷，天君著意寫重陽。建安能賦推諸子，楚國悲秋又九章。我爲催租閣詩思，誰能送酒沃愁腸。黄花不解知人意，開遍籬根數百行。
病中招孫醫士 彭龜年 
鼕鼕纔動熱蒸蒸，直到更初漸漸清。臟腑始堅今反利，痰涎愈盛氣難平。形容凋瘦真如鬼，耳目聰明粗似人。自是虛勞無可說，更將經絡爲推明。
邀凉亭五首  其一 彭龜年 
勁節不可拗，浄色不受污。平生今日交，屹屹老桂樹。
邀凉亭五首  其二 彭龜年 
史君大雅資，胸中淡無欲。尤物能移人，猶有此數竹。
邀凉亭五首  其三 彭龜年 
凉風不肯來，偃蹇如相要。悠悠天地間，捨我從誰邀。
邀凉亭五首  其四 彭龜年 
未必柳柳州，有此一餉凉。心清境自靜，內躁物亦强。
邀凉亭五首  其五 彭龜年 
簿書本不俗，安能礙凉颸。少陵冰壑心，却恨與事違。
上帥漕閔雨十首  其一 彭龜年 
天子治平切，一賢遠王畿。朝廷豈不重，赤子貧無依。
上帥漕閔雨十首  其二 彭龜年 
九雨當一晴，燥濕未應革。那知平疇間，已作龜兆坼。
上帥漕閔雨十首  其三 彭龜年 
一冤旱三年，此理乃無欺。乖和自相召，天意容何私。
上帥漕閔雨十首  其四 彭龜年 
文移急征輸，追逮及圭撮。安得語里胥，反手逐旱魃。
上帥漕閔雨十首  其五 彭龜年 
豪家低昂心，常對時虧盈。卓氏一窖粟，殺人眂長平。
上帥漕閔雨十首  其六 彭龜年 
白粲十萬艘，日夜隨東流。常平貫雖朽，還作蘇民不。
上帥漕閔雨十首  其七 彭龜年 
饑民日嗸嗸，洶洶潰堤水。痛決未可知，無易此一蟻。
上帥漕閔雨十首  其八 彭龜年 
羸然一老翁，一病一傷和。寒暑不可測，奈此根本何。
上帥漕閔雨十首  其九 彭龜年 
天時不可齊，天心不可違。君子能知天，手轉豐凶機。
上帥漕閔雨十首  其一○ 彭龜年 
德意徧巖谷，純心對雲天。辦此一爇香，從公作豐年。
送趙介之赴舂陵十首  其一 彭龜年 
訪舊知俗非，好書與理近。氣味既如此，況復少畦畛。
送趙介之赴舂陵十首  其二 彭龜年 
少年擢兩科，才氣揜公行。恨無東坡翁，爲君賦秋陽。
送趙介之赴舂陵十首  其三 彭龜年 
百里不足騁，千里漫同流。推君友于心，對此良優優。
送趙介之赴舂陵十首  其四 彭龜年 
君知作縣易，我知作縣難。臨深以思險，願勿作易觀。
送趙介之赴舂陵十首  其五 彭龜年 
賦拙君能傳，政拙君當繼。爲問舂陵人，巧者竟誰似。
送趙介之赴舂陵十首  其六 彭龜年 
嘗聞居士語，丁寧有深旨。要使眼高人，不識貴公子。
送趙介之赴舂陵十首  其七 彭龜年 
忍酒非上策，忍醉乃真方。長憶醒時悔，須減醉時狂。
送趙介之赴舂陵十首  其八 彭龜年 
齟齬不足病，快意或爲妖。尤物亦移人，此念當永消。
送趙介之赴舂陵十首  其九 彭龜年 
二老不忍別，相期尚百年。正當愛日時，賸種北堂萱。
送趙介之赴舂陵十首  其一○ 彭龜年 
嫣然亭上雨，鑑止池邊月。人隔九疑山，何以慰愁絕。
別徐商老奉祠歸清江五首  其一 彭龜年 
平生兄弟間，聚少散亦多。欲作對牀夢，奈此往復何。
別徐商老奉祠歸清江五首  其二 彭龜年 
法許公不許，法不如公嚴。公不爲我留，寧避世俗嫌。
別徐商老奉祠歸清江五首  其三 彭龜年 
我歸不能休，公去不可挽。依依原隰間，相對意無限。
別徐商老奉祠歸清江五首  其四 彭龜年 
嘗覘金匱書，遺逸窮冥搜。肯令太史氏，挽作周南留。
別徐商老奉祠歸清江五首  其五 彭龜年 
離離鴻雁行，漠漠鱸蓴秋。誰獨無此情，何以寫我憂。
和王弱翁七首  其一 彭龜年 
不作畫梁燕，定非幽谷鶑。此心無著物，萬事莫留名。
和王弱翁七首  其二 彭龜年 
貓頭爭立玉，黄雀剩披綿。橘子生猶綠，江南十月天。
和王弱翁七首  其三 彭龜年 
漏恩餘草木，苛斂察箕頭。猶有形骸礙，誰爲根本憂。
和王弱翁七首  其四 彭龜年 
濃淡雲山色，抑揚風水聲。體中有佳處，不是喜雙清。
和王弱翁七首  其五 彭龜年 
曉日開屏障，籃輿行畫圖。融融萬物表，此處是規模。
和王弱翁七首  其六 彭龜年 
霜螯百鎰重，人世一身多。我意已淒慘，如君風味何。
和王弱翁七首  其七 彭龜年 
地熟桑麻易，村深氣象醇。此行真不惡，今日似陽春。
燕居十六首  其一 彭龜年 
事以義爲本，尤須禮作輿。有時當致曲，切勿背吾初。
燕居十六首  其二 彭龜年 
多貪緣縱欲，多欲必傷生。來日應難料，空留不善名。
燕居十六首  其三 彭龜年 
酒盡或容求，恩傷不可收。偉哉王相國，沈默孰與侔。
燕居十六首  其四 彭龜年 
荆棘不須栽，須容駟馬來。面前如路窄，何地不蒿萊。
燕居十六首  其五 彭龜年 
迂轡不難爲，長愁與我違。忍貧勝忍辱，免被好人嗤。
燕居十六首  其六 彭龜年 
好語噤難出，卑詞强應酬。只云逃口禍，却恐遂成偷。
燕居十六首  其七 彭龜年 
事事皆由命，窮通各有時。窮通吾順處，雖命亦何爲。
燕居十六首  其八 彭龜年 
競索駕高車，吾寧守戶樞。安能念榮悴，且欲辨賢愚。
燕居十六首  其九 彭龜年 
宿怨養癰疽，終須殞此軀。若能忘物我，天下盡平衢。
燕居十六首  其一○ 彭龜年 
爲利較錙銖，真成小丈夫。脂肥不滿腹，罪已塞堪輿。
燕居十六首  其一一 彭龜年 
七情隨物感，惟怒最難平。我若能忘物，如雷動太清。
燕居十六首  其一二 彭龜年 
我身何自有，毫髮自親來。身且非吾物，何論身外財。
燕居十六首  其一三 彭龜年 
好毀非佳士，毋輕聽彼言。如人名父母，急去不須聞。
燕居十六首  其一四 彭龜年 
物害須當去，無爲煦煦仁。可憐永某氏，愛鼠却傷人。
燕居十六首  其一五 彭龜年 
冬月不啟壁，深慮驚蟄蟲。物方全性命，如我愛吾宮。
燕居十六首  其一六 彭龜年 
捧檄爲親喜，拖紳豈我榮。若謀妻與子，寧不愧何平。
和壽岡楊先生上丁四首  其一 彭龜年 
禮成綿蕝固遐方，揭此威儀日月光。他日抗章論祀事，賢侯不減漢平當。
和壽岡楊先生上丁四首  其二 彭龜年 
書窗兀兀到斜曛，羊胛烹來我亦欣。莫訝廣文官獨冷，水光一抹當羅裙。
和壽岡楊先生上丁四首  其三 彭龜年 
未識平時活國方，只將詩句閲風光。盤空筆力今誰敵，獨掃千人不可當。
和壽岡楊先生上丁四首  其四 彭龜年 
竹暗橫窗日已曛，我方酣寢學羊欣。銀鈎鐵畫應無限，乞取先生一練裙。
挽趙通判五首  其一 彭龜年 
絃歌到處即熙然，桑柘青含淡淡烟。肯倩奇花樹民怨，爲人歲歲作春妍。
挽趙通判五首  其二 彭龜年 
春風千里下屏星，荆棘叢中稻眼青。凋瘵已肥身已瘠，丹砂還解此公靈。
挽趙通判五首  其三 彭龜年 
風波要自吾心定，涇渭從渠何日分。公已著身榮辱外，世間餘子自紛紛。
挽趙通判五首  其四 彭龜年 
向來三疊泣陽關，猶望歸來肯自寬。今日重過更席處，却思人世別離難。
挽趙通判五首  其五 彭龜年 
霜風獵獵寒無奈，江水漫漫去莫留。欲訊音容無定在，松筠竦竦暮烟浮。
和徐思叔謝向大夫惠柑四首  其一 彭龜年 
萱草堂中樂洩融，豪家異味可能重。政慚陸子懷無橘，錫類那知有潁封。
和徐思叔謝向大夫惠柑四首  其二 彭龜年 
滿滿風霜味正肥，厥包萬里逐雕題。封君莫羨傳柑寵，清爽何如楂與梨。
和徐思叔謝向大夫惠柑四首  其三 彭龜年 
作詩渾似譚經戴，奪盡從頭席幾重。文木一經題品後，虛名不數大夫封。
和徐思叔謝向大夫惠柑四首  其四 彭龜年 
養生未得仙人術，治病徒尋藥裹題。安得從公橘中隠，細論火棗與交梨。
和安成彭清老五首  其一 彭龜年 
山有喬松隰有臺，胸中日月太平開。安車不入申公念，祇恐詔從天上來。
和安成彭清老五首  其二 彭龜年 
閉戶長吟何水曹，人間富貴九牛毛。博山一縷清香永，餘子不知更幾刀。
和安成彭清老五首  其三 彭龜年 
鏗鏘金石三千首，吐納雲烟四十年。自有山神回俗駕，不愁大尹觸吟鞭。
和安成彭清老五首  其四 彭龜年 
里中諸老皆公識，破戒相過問故人。顧我那能來重客，知公不薄少年新。
和安成彭清老五首  其五 彭龜年 
公餘几上詩書亂，事簡庭中雁鶩休。乞我新篇洗凡俗，蕭蕭風雨打窗秋。
送吉州詹守五首  其一 彭龜年 
平生兩耳熟龔黄，今日身親識大方。太史若徵循吏傳，一篇氣脈在耕桑。
送吉州詹守五首  其二 彭龜年 
諫垣禮樂三千疏，窗下詩書六十年。莫訝勾吳留不住，解隨膏雨到江邊。
送吉州詹守五首  其三 彭龜年 
骨鯁嘉言憶舊臣，故應赴詔近嚴宸。席前若下清明問，且說江南一味貧。
送吉州詹守五首  其四 彭龜年 
烏龍山下曉風輕，白鷺洲前暮靄凝。今日可能如昨日，廬陵還解似嚴陵。
送吉州詹守五首  其五 彭龜年 
柏移平地失崎嶇，培壅恩深報一無。惟有依歸意難盡，不堪㶁㶁水循渠。
勸輸租 彭龜年 
佃氓輸課稍逡巡，排日呼來不厭頻。認取私家催米意，莫憎門外督租人。
送鄭尚書守建安十首  其一 彭龜年 
自從秉節簉明廷，讜論忠言四海傾。何事不關天下念，此心無著世間名。
送鄭尚書守建安十首  其二 彭龜年 
親奉王明御六龍，合登宰路冠諸公。未應天子青宮友，猶滯黄幡豹尾中。
送鄭尚書守建安十首  其三 彭龜年 
聞上金華勸講班，啟心長是片言間。一從元祐諸公後，得此淵源自玉山。
送鄭尚書守建安十首  其四 彭龜年 
春來苦雪夏來寒，南去愁霖北去乾。又報豐年無一事，乞身遠去可能安。
送鄭尚書守建安十首  其五 彭龜年 
一賢去國四方嗔，却恐猜疑到玉宸。急把丐閒書報下，此行猶足律貪人。
送鄭尚書守建安十首  其六 彭龜年 
直節亭亭屹不流，沖然襟度更休休。世間多少難平事，可惜先生不少留。
送鄭尚書守建安十首  其七 彭龜年 
東西一節大江邊，來往勤民亦有年。未必米鹽勞試守，更從根本得深研。
送鄭尚書守建安十首  其八 彭龜年 
從此褰帷去帝鄉，閭閻辛苦足平章。皂囊若有新豐奏，纔過龍團第一綱。